日本U23夠搶韁有力拔頭籌
2024年04月25日 13:03
東網電視
更多新聞短片
U23亞洲盃8強今晚開打,由東道主卡塔爾U23硬撼日本U23。卡塔爾雖然今屆3戰不敗,但表現唔算標青,日本為爭奧運入場券必搏,對親卡塔爾例搶韁,今場隨時先發制人,捧日本「第一隊入球」啱數。(HOY TV 76周四晚10時直播)
卡塔爾接連主辦2022世盃、今年亞洲盃同U23亞洲盃,並且連續兩屆亞洲盃封王,但相比之下,呢班U23小將質素只屬一般。卡塔爾U23雖然喺A組3戰獲2勝1和,但首輪對住印尼未佔上風,只靠12碼先開紀錄,其後打多1人下先整多粒,次輪直到末段才絕殺約旦,尾輪收起大部分主力下悶和澳洲,整體表現未見突出。
另邊廂,日本同樣表現平平,喺B組頭兩輪順利贏波,不過尾輪對住死對頭南韓,喺大部分時間佔優下未能把握機會,最終仲輸0比1,搞到跌落次名,要遇上東道主卡塔爾,確係自己攞嚟。日本想連續8屆參加奧運,必須要取得冠、亞或季軍(第4名要打附加賽),吸取分組賽過於老定嘅教訓後,今場唔敢輕敵。翻查紀錄,雙方近3次正面交鋒,「小藍武士」獲2勝1和未輸過,而且全部先開紀錄,非常搶韁,不妨再博佢哋先入波。
更多賠率: